**Organizácia vyučovania na ZŠ Ľ. Podjavorinskej 1, Košice**

**od 11. 1. 2021**

Vzhľadom na okolnosti súvisiace s pandémiou a so zavedením „lockdownu“ na území  SR do 24.1.2021 **upravujem výchovno – vzdelávací proces** v súlade s usmernením Ministerstva školstva SR a v zmysle pokynov ŠPU nasledovne :

**Žiaci na I. stupni**

1. **Od 11.1. -18.1.2021** prechádzajú aj žiaci z  I. aj II. stupňa **na dištančné vzdelávanie z domu.**
2. Rodičovi, v prípade potreby, bude vyplácaná **pandemická OČR.**
3. Podľa pokynov ŠPU je **rozpis týždennej vzdelávacej záťaže žiakov pri dištančnom vzdelávaní** nasledovný :

**Ročník : Rozsah hodín výučby**

**0. – 3. 10h / týždenne**

**4. - 5. 12h/ týždenne**

**6. – 9. 15h/ týždenne**

* týmto odporúčaniam ŠPU zodpovedá aj naša **úprava dištančného rozvrhu pre I. stupeň**, ktorá bude na stránke našej školy publikovaná v elektronickej triednej knihe **od 11.1.2021**
* **vždy ráno do 8:00h** budete mať na Edupage stránke školy (po prihlásení dieťaťa**) aktuálne informácie o vyučovaní v daný deň** od triednej učiteľky**.**
* triedne učiteľky Vám upravený rozvrh a časový rozpis hodín **doručia najneskôr v piatok, 8.1.2021**

1. Žiaci, ktorí potrebovali pomoc pri učení **od pedagogických asistentov**, budú mať i naďalej k dispozícii ich asistenciu pri vypracovávaní úloh a aj pri učení on–line na dennej báze, príp. podľa potreby a dohody s rodičom.
2. Triedna učiteľka tiež uvedie pre rodičov vo svojej triede **1-2 konzultačné hodiny v týždni,** počas ktorých ju môžete kontaktovať v prípade potreby. Mimo nich výnimočne - a len po dohode s ňou.
3. **Školská psychologička** **a sociálna pedagogička**  majú pre Vaše deti taktiež pripravené rôzne on–line relaxačné hry a aktivity 1x týždenne v každej triede. Účasť dobrovoľná, ale pre socializáciu detí veľmi prospešná. Prosím rodičov, umožnite ju svojim deťom využiť. Bude uvedená v rozvrhu od triednej učiteľky.
4. **ŠKD** v tomto týždni nebude otvorený.
5. **Komunikácia rodič učiteľ** môže prebiehať len počas pracovných dní v čase od 8:00h do 16:00h.
6. **Ako to bude od 18.1. 2021- do 24.1.2021 -** predbežne sa v Covid automate uvádza, že by sa mohli do školy vrátiť žiaci I. stup. za odporúčania otestovania rodiča a zamestnancov školy. Závisí to však od situácie. Určite Vás budeme včas informovať o ďalšom postupe, akonáhle sa o ňom právoplatne rozhodne.
7. **NBV/ETV** – sa bude vyučovať 1x týždenne, bez povinnosti pre žiakov odovzdávať úlohy.
8. **V prípade nejasností** alebo potreby ma môžete kontaktovať na dostupných kontaktoch školy na webe, príp. na FB stránke školy.

**Žiaci na II. stupni**

1. Pokračujeme vo vzdelávaní podľa doterajšieho už nastaveného dištančného rozvrhu.
2. Klasifikáciu žiakov za I. polrok je možné v prípade nízkeho počtu známok u žiakov posunúť k 31.3.2021, ale aj ukončiť v riadnom termíne, čo uprednostňujeme. Žiaci nech sa teda usilujú získať, či opraviť si známky z jednotlivých predmetov. Budete na on–line hodinách častejšie preskúšaní, treba sa i naďalej pravidelne učiť a nepodceňovať zadané povinnosti.
3. Naďalej platí, že v dopoludňajších hodinách si každý žiak plní školské povinnosti a nemá byť zastihnutý v tomto čase na prechádzke alebo na nákupe.
4. Veľmi odporúčame žiakom dodržiavať, i pri vyučovaní z domu, základný štandard osobnej hygieny a úpravy (tričko, tepláky, umytý, učesaný) na vyučovanie. Nie je vhodné, aby bol žiak celé dni v pyžame alebo len za počítačom.
5. V popoludňajších hodinách veľmi odporúčame žiakom prechádzku v prírode.
6. V mesiaci január prebehnú v ročníkoch na II. stupni on–line rodičovské združenia, aby ste boli ako rodičia informovaní o doterajšom prospechu svojich detí.

Termín nastaví triedna učiteľka v každom ročníku individuálne, po dohode s Vami.

1. Ruší sa Testovanie 5 v piatom ročníku.
2. Prijímacie skúšky na stredné školy pre 9. ročník prebehnú v dňoch 3.-4. mája 2021. Kritériá si určuje každá škola individuálne. Je potrebné sledovať si ich webové stránky. Výchovná poradkyňa, p. Mgr. Renáta Habčáková, Vám priebežne bude zasielať všetky nové informácie, ktoré jej budú doručené.
3. Testovanie 9 prebehne, a to v dňoch 9.-10.jún 2021

**Slovo na záver:**

Žiaci, pristupujte k učeniu zodpovedne a pravidelne každý deň. Pracujte podľa pokynov vyučujúcich a úlohy odovzdávajte načas. Nepoľavujte. Ďakujem rodičom za každú ústretovosť a porozumenie.

**Mgr. Iveta Rošková, riaditeľka školy**

V Košiciach 8.1.2021